الاحزاب الدينيه فى مصر

**الاحزاب الدينيه فى مصر** هى احزاب دينيه اتعلن عن تأسيسها بعد ثورة مصر سنة 2011. الاحزاب دى اسلامويه و مسيحيه و مرجعياتها دينيه مش مدنيه و بتستلهم افكارها و قوانينها من الدين مش من الافكار المدنيه الحديثه. قبل ثورة 2011 كان ممنوع فى مصر تكوين احزاب دينيه رسميه. القانون رقم 40 لـ سنة 1977 كان بينظم تأسيس الاحزاب السياسيه فى مصر و بيمنع إقامة احزاب دينيه. لكن بعد الثوره بقى مسموح بتكوين النوعيه دى من الاحزاب و تسجيلها بطريقه رسميه. استغلت الجمعيات و المنظمات الدينيه الحاله الجديده و حالة الهوس الدينى و التعصب الدينى و التطرف و الاميه و الجهل الموجودين فى مصر بين شرايح كتيره من المسلمين و الاقباط لكسب ارضيه فى الحياه السياسيه المصريه. الموقف ده مختلف عن الموقف فى مصر بعد ثورة 1919 اللى اتوحد فيه المسلمين و الأقباط ، و كان المطلب تأسيس دوله مدنيه سيكولاريه حديثه فى مصر. رغم ان مصر وقت ثورة 1919 كانت لسه فى بدايات القرن العشرين لكن مانبتش من الثوره دى تطرف و هوس دينى لكن احساس بالهويه و القوميه المصريه و تطلع للنهوض بمصر علمى و ثقافى عشان تلحق بالركب الحضارى. من الحاجات اللى بقت بتحصل فى مصر هو الدعا فى الجوامع فى خطب الجمعه على الليبراليين بالهلاك بعد ماكان الدعا مقتصر على المسيحيين و اليهود.
تصغير|350px|مصر 2011

## حزب الوسط الجديد
حزب إسلاماوى ظهر بعد ثورة 2011 هو حزب الوسط الجديد ، و ده اصل بره من عباية الاخوان المسلمين و إتأسس فى 19 فبراير 2011 ، و وكيل مؤسسين الحزب الدينى ده هو ابو العلا ماضى اللى كان اصل عضو فى جماعة الإخوان المسلمين و انشق عنها و عمل حزب اسمه " حزب الوسط الإسلامى " لكن اترفض طلب تسجيله. بيقول ابو العلا ماضى إن اللى بيأيدوا افكار حزبه هما المتدينين المقتنعين بالعمل السياسى ، و بيعتبر إن الحزب هو اول حزب بيقوم على المرجعيه الاسلاميه فى مصر ، و ان بالنسبه للادب و الفن لازم الالتزام فيه بقيم المجتمع و ثوابته .

## الجماعه الاسلاميه و السلفيين و الجهاد
[تصغير|300px| سلفيين فى شوارع مصر 2011. http://www.facebook.com/video/video.php?v=111951832218435&comments فيديو ...]
الجماعه الاسلاميه هى كمان اعلنت انها بتفكر فى تأسيس حزب و ان الجماعه بتناقش الموضوع لكن لسه مفيش قرار نهائى. عبود الزمر من جماعة الجهاد دعا لتكوين ائتلاف حزبى بيضم التيارات الاسلامية بعيد عن الإخوان المسلمين حيث ان الاخوان المسلمين مش حا ينضموا للائتلاف ده اكمن حزبهم حايكون قوى و ليه كوادر جاهزه تصعب عليهم انهم يشركوا حد من حركة الجهاد فيبقى الائتلاف الحزبى مطلوب مابين تنظيم الجهاد و الجماعة الاسلاميه والسلفيين ، و عشان كمان الناس تعرف ان الاسلام مش بس الإخوان المسلمين لكن فيه صور و أشكال تانيه ليها رؤيتها الاسلامية و تطبيقاتها المختلفه. و وضح طارق الزمر إن إقصاء الدين عن السياسة مرفوض دينيا وسياسيا . عبود الزمر و طارق الزمر عملو حزب اسمه " البناء والتنميه" اعترضت عليه لجنة شئون الاحزاب اكمنه حزب دينى لكن فى 10 اكتوبر 2011 المحكمه الاداريه لغت قرار اللجنه حيث انها اعتبرت الحزب مش دينى اكمنه فيه اعضاء مؤسسين مش مسلمين و إنه مابيقللش من مكانة المرأه و بيديها حق ممارسة العمل السياسى و إنه " التزم بما نصت عليه المادة التانيه من الاعلان الدستورى الصادر بتاريخ 30 مارس الماضى من أن مبادئ الشريعة الاسلامية هى المصدر الرئيسى للتشريع ". بعد صدور الحكم هلل و كبر اتباع الجماعه الاسلاميه و هتفو " "بناء.. تنمية.. شريعة اسلامية" ". طارق الزمر عبر عن فرحته بالحكم و اعتبره " انتصار لثورة 25 يناير " و قال لليوم السابع: " أن حكم اليوم صحح ال غلط الذى وقعت فيه لجنة شئون الاحزاب بالاعتراض على الحزب، واعتبر أن الدعوة لتهيئة المجتمع المصرى لتطبيق الشريعة الاسلامية دعوة صحيحة تتوافق مع الدستور والقانون " 

من اللى سمحت لهم السلطات الحاكمه بالرجوع لمصر من باكستان و افغانستان كان حسين شميط المتهم الاول فى محاولة اغتيال الرئيس حسنى مبارك فى اديس ابابا سنة 1995. حسين شميط كان متهم كمان فى قضية حرق نوادى الفيديو فى اسيوط سنة 1990 و فى قضية محاولة اغتيال وزير داخلية مصر السابق زكى بدر. و عينته الجماعه الاسلامية مسئول اول عنها فى افغانستان سنة 1996. حسين شميط رجع مصر بعد ماعاش هربان فى باكستان و ايران و افغانستان حوالى واحد و عشرين سنه رجع مصر فى اغسطس 2011 مع مراته الجزائريه و قرر الدخول فى العمل السياسى و الدخول فى انتخابات مجلس الشعب المصرى و قال انه قرر خوض الانتخابات بالتنسيق مع قيادات الجماعه الاسلاميه و ان اللى خلاه يدخل الانتخابات هو مناخ الحريه اللى بقى سايد فى مصر. الشيخ منتصر محمد احمد عضو مؤسس فى حزب البناء والتنمية ذكر ان الحزب بيتفاوض مع حسين شميط لترشيحه على قايمة الحزب .
  
السلفيين عملوا مؤتمر اسمه " مؤتمر الدعوة السلفية " فى جامع عمرو بن العاص فى القاهره يوم 1 ابريل 2011 و ظهر كبارهم و هما لابسين العبايات و الشماخ السعودى و انتقدوا فيه التباهى بأن مصر فرعونيه ، موضحين إن الفرعونية هى " فرعونية عفنة " و اكدوا على ضرورة تطبيق الشريعه الاسلاميه فى مصر و اكدوا إن تطبيق الشريعة الاسلامية تحمى الأقباط لكن ما وضحوش اذا كان الأقباط طلبوا منهم حمايه. السلفيين عايزين كمان يدمروا الاضرحه الاسلاميه فى مصر و دى فكره عمرها ما ظهرت فى تاريخ مصر فى أى عصر من العصور و تشبه افكار الوهابيين. السلفيين اتوجهت لهم اتهامات انهم حرقوا اضرحه . السلفيين عايزين يطبقوا عقوبات زى قطع الايدين و الرقاب و الرجم بالطوب و الجلد بالكرابيج و ان الستات تلبس نقاب. فى مارس 2011 اعتدى سلفيين فى قنا على راجل قبطى اسمه أيمن أنور ديمترى و قطعوا ودنه و حرقوا بيته بحجة "إقامة الحد " 

فى اوائل مايو 2011 عمل السلفيين و الإخوان المسلمين مؤتمر كبير فى الجيزه و صرح الشيخ صفوت حجازى امين جماعة اهل السنة فى مصر إن " امريكا الاسلامية قادمة، وسيكون لنا قريب جداً خليفة و إمام يفعل زى ما كان يفعل هارون الرشيد " . فى 7 اكتوبر 2011 صرح الشيخ صفوت حجازى فى خطبة الجمعه فى جامع ابو عمر بتاع الاخوان المسلمين فى حى الورديان فى اسكندريه ان " لن يكون على ارض مصر إلا شرع الله " و انه بيحلم " بالولايات المتحدة العربية، وسنكون دولة واحدة، فها هى ليبيا و مصر تحررت، وسوريا واليمن تتحرر، ها يكون لنا رئيس واحد، دولة، عاصمتها القدس الشريف" 

فى أواخر مايو 2011 السلفيين اسسوا حزب اسمه " حزب النور " و دى حاجه اول مره تحصل فى مصر ، و برضه استخدموا طريقة الجماعات الدينيه التانيه بقول ان حزبهم مش حزب دينى لكن حزب مدنى " مرجعيته " بس هى اللى دينيه. هوية مصر عند الحزب ده اثنيه-دينيه يعنى مصريه-اسلاميه . فى 31 اغسطس 2011 صرح "يسرى حماد" المتحدث الإعلامى باسم حزب النور ان الحزب ناوى يشكل حكومة ضل كتمهيد للمشاركه فى الحكومه الجايه ، و قال إن الحزب موافق على الدوله المدنيه المستمده من القرآن والسنه. و من ناحيته، صرح عبد المنعم الشحات المتحدث الرسمى باسم الدعوه السلفيه بقوله " أنا مسلم و أريد تطبيق الشريعة، و اى حرية يريدها الاخرون "پورنو" " 

فى أواخر مايو 2011 برضه ظهر حزب تانى اسمه " التوحيد العربى " بيطالب بتطبيق الشريعه الاسلاميه و بيقول وكيل مؤسسيه انه خطوة على الطريق للتعاون و تجميع كافة القوى الاسلاميه و الإصطفاف جنب المشروع المقاوم لإدارة الولايات المتحده الامريكيه و اللى سماه " حلفائها من الصهاينه " و دعمه بكل وسايل الجهاد الممكنه .

حزب الفضيله هو كمان حزب دينى اسسه عادل عبد المقصود عفيفى. أخوه الشيخ محمد عبد المقصود صرح فى مؤتمر لحزب الفضيله السلفى فى 7 يونيه 2011 فى جامع فى الجيزه موافقة السلفيين على الاتحاد مع جماعة الإخوان المسلمين فى مصر وباقى التيارات والجماعات الاسلاميه اللى بتكون احزاب سياسى دينيه تحت راية "إقامة وتطبيق وتفعيل الشريعة الاسلامية فى الدستور والحكم"، ومنع أمثال يحيى الجمل وعمرو حمزاوى وخالد منتصر من إقامة دولة مدنية وعلمانية فى مصر ". مؤسس الحزب عادل عفيفى نادى فى المؤتمر : "انفروا خفافا وثقالا لعمل التوكيلات للحزب".

فى 17 اكتوبر 2011 سجل الشيخ هشام ابو النصر حزبه اللى اسمه " حزب النور " و بيقول انه حزب مش دينى لكن بس مرحعيته هى اللى دينيه فى انتخابات مجلس الشعب 2011 ، و اتقدمت منى صلاح رئيسة جمعية " منابر النور " فى الجيزه للترشيح و هى اول منقبه ترشح نفسها لإنتخابات مجلس الشعب.

## إئتلافات بين الاحزاب الدينيه
فى 5 يوليه 2011 أعلنت 6 احزاب دينيه تشكيل ائتلاف إسلامى لخوض الانتخابات البرلمانيه 2011 ، و صرح طارق الزمر القيادى فى الجماعه الاسلاميه و وكيل مؤسسين حزب "البناء والتنميه" إن الاحزاب المنضمه للائتلاف هى حزب "مصر البناء"، و "حزب الفضيلة"، و "حزب التعديل والنهضة"، و "حزب التوحيد العربى"، و "حزب مصر الحرة".

أغرب إئتلاف حصل فى مصر هو الإئتلاف اللى حصل مابين الإخوان المسلمين و حزب الوفد الجديد اللى كان بيقول انه حزب ليبرالى.

احمد هليل عضو الاتحاد العالمى لعلما الازهر أعلن إن الاسلاميين حايرفعو سقف المطالب لإنشاء دوله اسلاميه ، و عمر عزام ممثل حزب التوحيد العربى أعلن إن ضرورى انشاء جورنال وقناة فضائيه تتكلم باسم الاسلاميين.

## الواعظ عمرو خالد
الواعظ الاسلامى عمرو خالد دخل هو كمان فى المعمعه الحزبيه و صرح بإنه ممكن
يأسس حزب سياسى تكون مرجعيته " نهضوية تنموية " ، و بخصوص نيته للترشيح لرياسة الجمهوريه ، أكد انه فى الوقت الحالى ماعندهوش النيه و إن مهمته فى الفتره الحاليه هى وضع البذور .

## الصوفيه
الصوفيه اهل سلام و تعبد و بيمثلوا الجانب المنير و المسالم فى الاسلام و فى العاده  بيتدخلوش فى السياسه ، لكن فيه عدد من الطرق الصوفيه منها الطريقه العزميه والطريقه الشبراويه أعلنوا انهم ناويين يعملوا احزاب دينيه لكن ده اترفض من المشيخة العامة للطرق الصوفيه حيث ان ده بيتعارض مع مبادىء الصوفيه اللى مالهاش اطماع دنيويه. السلفيين المتعصبين اللى بيرجعو الصوفيين و غيرهم استغلوا الفوضى اللى عمت مصر بعد ثورة 25 يناير و بقوا عايزين يهدموا الاضرحه فى مصر و هى اضرحه ما بتمثلش بس جوانب دينيه لكن كمان جوانب تاريخيه و اثريه. الصوفيين عملوا وقفة مليونيه ضخمه فى ميدان الحسين يوم 30 مارس 2011 للإحتجاج على روح التعصب السلفى اللى بتنخر فى جسد مصر و طالبوا بحماية الاضرحة من المتعصبين السلفيين .
بطبيعة الحال المحافظه على اضرحة مصر التاريخيه و حمايتها واجب قومى و حاجه مهمه لكل المصريين و لتاريخ مصر مش بس بالنسبه للصوفيين.

## احزاب الأقباط
المسيحيين من جهتهم اعلنو انهم هما كمان بيستعدوا لتأسيس 8 احزاب ، و دخل الاقباط العايشين بره مصر المعروفين بـ " أقباط المهجر " فى موضوع تكوين الاحزاب الدينيه و اعلنوا انهم هيبعتوا ناس على مصر عشان يأسسوا حزب للمهاجرين ، و ده بطبيعة الحال وضع مختلف عن ماضى مصر لما كان المصريين بيسافروا الغرب و بينقلوا لمصر العلم و الثقافه الحديثه مش الافكار الدينيه.

و أعلن مايكل منير ، رئيس منظمة أقباط الولايات المتحده الامريكيه عن تأسيس حزب اسمه " شباب الثوره " ، و بيقول مايكل منير العايش فى امريكا ان اعضاء حزبه من ابطال ثورة الشباب فى مصر و جه مصر مخصوص فى نص مارس سنة 2011 عشان يعمل ندوه بخصوص حزبه فى كنيسة السيده العذراء مريم فى المطريه.

و أعلن الدكتور نجيب جبرائيل و هو محامى قبطى عن تأسيس حزب اسمه " الاتحاد المصرى " و بيقول ان انضم ليه 2000 عضو.

الصحفى أرمنيوس صموئيل أرمنيوس من المنيا أعلن هو كمان عن تأسيس حزب "النهر الجديد" كأول حزب من صعيد مصر و بيقول ان انضم ليه أكتر من 500 عضو لغاية دلوقتى و انه خلاص عمل برنامج الحزب.

البابا شنوده التالت بابا الأقباط اعلن انه ضد فكرة تأسيس احزاب مسيحيه و قال ان دى حاجه مستحيله ، لكن الكنايس الكاتوليكيه و الإنجيليه والمعمدانيه مرحبه بالموضوع و طلبت من شباب انهم يأسسوا احزاب مسيحيه سياسيه.

رغم ان الاحزاب الدينيه الاسلاميه و المسيحيه بيأيدوا قيام بعض طبع مش حب فى بعض لكن لمصلحتهم فيه ناس فاهمين منطق اللعبه منهم ابتسام حبيب اللى كانت عضوه قبطيه سابقه فى مجلس شعب ، و اكدت فى مؤتمر عمله موقع " الأقباط متحدون " فى 14 مارس 2011 رفضها للحزب القبطى وقالت انها بتحارب أى حزب قايم على اساس دينى.

## مذيعات متحجبين و استفتاء الدستور
قنوات فضائيه دينيه اسلاميه و مسيحيه كتيره بقت منتشره فى أثير مصر و بتأثر على مفاهيم سكان مصر و منها قنوات كتيره بتنشر التعصب الدينى و روح الكراهيه بين المصريين. التليفزيون المصرى لمواكبة حركة ادينة السياسه و الحياه المصريه قرر ظهور مذيعات محجبات على شاشات التلفزيون و دى حاجه جديده بتتوائم مع العقليه المصريه فى اوائل القرن 21 .

من ناحيه تانيه قررت الخونتا العسكريه فى مصر عمل استفتاء شعبى يوم 19 مارس 2011 على تعديلات بسيطه عملتها فى الدستور. و على الفيسبوك ظهرت دعوات من الاسلاميين بالتصويت بـ " نعم " و اتحط بيان بيقول انه بيدعو لقطع الطريق على اللى وصفهم بـ"اعداء الامة الاسلامية" عن طريق التصويت بـ"نعم" للتعديلات الدستوريه، و طالب "الإخوة المسلمين" بإنهم ياخدوا معاهم ستاتهم و ولادهم للإستفتاء بـ " نعم " لقطع الطريق على "اعداء الاسلام". و ضاف البيان إن " اعداء الامة الاسلامية " عايزين يلغوا الدستور لإسقاط الماده التانيه فيه او لحط دستور جديد بيتعارض مع " دين الله عز و جل ". قال البيان: "يريدون دولة مدنية = دولة لا دينية أى فصل الدين عن الدولة فيجوز أن يكون رئيس الدولة غير مسلم" .

## احزاب دينيه بتناور و تعبيرات احتياليه
الاحزاب و الجماعات الاسلاميه و المسيحيه دى كلها احزاب و جماعات دينيه لكن فيه منها بتحاول انها تظهر نفسها على انها احزاب مدنيه عن طريق استخدام الفاظ زى " حزب سياسى " او انها تقول انها حزب سياسى لكن " مرجعيته " بس هى اللى دينيه ، او انها احزاب مفتوحه لكل المصريين مسلمين و مسيحيين ، و ده كله بطبيعة الحال تمويه عشان تنفى عن نفسها انها احزاب دينيه بتستمد افكارها و مفاهيمها من الدين مش من السياسه المدنيه الحديثه و بالتالى تقدر تتهرب من القانون اللى بيحظر تأسيس احزاب دينيه و تتمكن. بيان حزب التجمع فى 6 ابريل 2011 شرح ان الجماعات الدينيه بتلتف على قانون الاحزاب اللى بيمنع قيام احزاب على اساس دينى ، و وضح ان القوى دى بتلجأ دلوقتى لتأسيس احزاب سياسيه بمرجعيه دينيه عشان تبقى الاحزاب دى مجرد واجهه للجماعات الدينيه .

بيقول د. أنور مغيث إن تعبير " دولة مدنية بمرجعية دينية " عمره ماظهر فى تاريخ مصر الفكرى غير فى فترة العشر سنين الأولانيه فى القرن 21 ، و هو تعبير ملتبس و اللى بيستخدموه فرحانين بالإلتباس اللى فيه اكمنه بيمكنهم من التلاعب و التهرب كذا مره فى اليوم الواحد حسب الظروف ، و بيستخدمو تعبير تانى هو " دولة مدنية تطبق الشريعة الاسلامية "، و هو تعبير معناه نسف الدوله المدنيه من اساسها. فرض المرجعيه الدينيه على الدوله فيها مخاطر الاستبداد حيث انها بتبدأ من فرض المرجعية الدينية على الدولة و ده معناه ببساطة تسويغ محاكمة المعارضه بتهمة الخروج على الدين . مخاطر الاستبداد بتيجى من مطالبة اصحاب الفكره دى احتكار الساحة الفكريه لوحدهم و منع الاتجاهات التانيه ياإما بالقانون او بإتهام الغير بالعمالة او بالتكفير .

## أردوغان و السيكولاريه و انقلاب اسلامويين مصر عليه
[تصغير|200px|اردوغان رئيس وزرا دوله مدنيه حديثه انقلب عليه [اسلامويين|إسلامويين مصر.]]
تركيا دوله مدنيه بتحكمها القوانين المدنيه. رئيس الوزرا التركى رجب طيب أردوغان رئيس حزب اسلامى هو حزب العداله و التنميه لكن ده ماغيرش وضع تركيا كدوله سيكولاريه مدنيه بتعيش فى القرن 21 و بيحكمها دستور مدنى حديث.

لما وصل أردوغان مصر فى سبتمبر 2011 استقبلته جماعات الاخوان المسلمين و الإسلامويين استقبال الابطال الفاتحين و اعتبرو تركيا زى يحتذى بيه ، و رفعوله يفط بتقول : " أردوغان أردوغان .. تحيه كبيره من الإخوان ". لكن أردوغان صرح للتلفزيون المصرى وقت زيارته للقاهره ان الدستور التركى بيعرف العلمانية بإنها بتتعامل مع افراد الشعب على مسافه متساويه من كل الأديان ، و إن الدوله العلمانيه لا تنشر اللا دينيه. و قال انه مسلم لكن رئيس وزرا دوله علمانيه ، و وضح إن الدوله العلمانيه مش معناها دولة اللادين ، و اتمنى ان مصر تبقى دوله مدنيه بتقوم على احترام كل الأديان و الطوايف فى المجتمع فى مصر. و أكد أن العلمانيه الحديثه مابتتعارضش مع الدين ، و ضاف: " أقول للشعب المصرى الا يكون قلقا من العلمانية ". لما وصل أردوغان مصر استقبلته جماعات الاخوان المسلمين و الإسلامويين استقبال الابطال الفاتحين و اعتبرو تركيا زى يحتذى بيه ، لكن بعد كلام أردوغان انقلبو عليه و صرح محمود غزلان المتحدث باسم جماعة الإخوان المسلمين : " إن تجارب الدول التانيه لا تستنسخ، و أن ظروف تركيا تفرض عليها التعامل بمفهوم الدولة العلمانية، معتبر نصيحة رئيس وزراء تركيا للمصريين تدخل فى الشؤون الداخلية للبلاد " .

الشيخ حازم صلاح ابو اسماعيل من ناحيته انتقد كلام أردوغان اللى أشاد فيه بعلمانية الدوله التركيه، و قال: " كان مفاجئا موقف رئيس وزراء تركيا لما هتفت له الجماهير المصرية مذكرة له بالخلافة الاسلامية، فمدح العلمانية مطالبا المصريين بعدم الخوف منها " .

## استيلاء الاسلامويين على الحكم فى مصر

تحذيرات كتيره من الخبرا السياسيين فى العالم منهم هنرى كسينجر و مراكز دراسات دوليه بإن فيه احتماليه واقعيه بإن مصر ممكن تتحول لدوله دينيه بيحكمها الاسلامويين. اسرائيل بطبيعة الحال بحكم انها خاضت حروب كتيره مع مصر و فيه بينهم معاهدة سلام بتتابع تطوارات الاحداث فى مصر بعد ثورة 25 يناير 2011 و سقوط حكم الرئيس حسنى مبارك اللى حافظ لمدة 30 سنه على معاهدة السلام اللى عملها الرئيس انور السادات و اللى بيها خلصت حالة الحرب مابين مصر و اسرائيل. البروفيسور ديفيد بوقعى الخبير الاستراتيجى بشئون الشرق الوسطانى فى جامعة حيفا و المستشار السياسى للحكومه الاسرائيليه وضح ان اسرائيل قلقانه من التطورات اللى بتحصل فى مصر اكمنها بتعتبر اللى بيحصل فى مصر بيصب فى مصلحة الاسلامويين اللى عايزين يحتلو مصر و لو نجحو هيلغو معاهدة السلام و هيعلنو الحرب على اسرائيل حيث ان الاسلامويين فى مصر بيتبعو مخططات تمكنهم من الاستيلاء على مؤسسات الدوله زى ماعمل الاخوان المسلمين و حركة حماس فى غزه. بطبيعة الحال اسرائيل قوه عسكريه قويه و امريكا و كل الغرب معاها بسلاحه و عتاده و بالتالى اسرائيل مش قلقانه من هزيمه عسكريه لكن من اضطرارها لدخول حرب ضد مصر فى الاخر و الرجوع لحدود 5 اكتوبر 1973 على الضفه الشرقيه لقناة السويس بعد ما اتعملت معاهدة سلام هيصعب تعويضها لو ضربها الاسلامويين فى مقتل. من ناحيه تانيه نقل جورنال "يديعوت أحرونوت" تصريحات للجنرال عوزى ديان القيادى فى المخابرات الاسرائيليه "الموساد" و النايب السابق لرئيس أركان الجيش الإسرائيلى بإن اسرائيل بقت قلقانه من امكانية وصول الاسلامويين للحكم فى مصر و ان الاسلامويين بيسعو للإطاحه بحكم العسكر و إقامة حكم اسلاماوى فى مصر. و شرح الجنرال ان الاسلامويين هيفضلو فى صراعات مستمره مع المجلس الاعلى للقوات المسلحه المصريه بهدف الوصول للحكم. الجنرال عوزى ديان وضح ان اسرائيل لازم تكون على اهبة الاستعداد لمواجهة أوحش السناريوهات فى حالة استيلاء الاسلامويين على الحكم فى مصر و ان الجيش الاسرائيلى مستعد لمواجهة التهديدات الارهابيه فى سينا اللى بتمثل خطر على حدود اسرائيل و على امنه القومى .

## وصول الاسلامويين للحكم
اتحقق الاحتمال اللى اتوقعه الخبرا السياسيين الدوليين و منهم هنرى كسينجر و مراكز الدراسات الدوليه بسيطرة الإسلامويين على الحكم فى مصر. فبعد ما سيطر الاسلامويين من الاحزاب الدينيه على برلمان مصر و مجلس الشورى قدرو كمان انهم ياخدو الرياسه فى يونيه 2012 بوصول محمد مرسى ممثل حزب العداله و الحريه التبع لإخوان المسلمين لدكة الحكم.

## طرق الاسلامجيه فى السيطره
* اجبار البنات و الستات ع الحجاب بكل الضغوط
* تنجيح الاسلامجيه و المحجبات و تسقيط  غير الاسلامجيه و غير المحجبات عن طريق اساتذه اسلامجيه او مرتشين
* تعيين و ترقية الاسلامجيه
* عقود عمل خارجيه للاسلامجيه
* فلوس للاسلامجيه بتمويل خارجى و داخلى

## فهرست

## لينكات برانيه و مصادر
* اسرائيل: الاسلاميون سيكونون فى صراعات مستمرة مع المجلس الاعلى للقوات المسلحة، من اجل الوصول بأى طريقة الى حكم مصر... 
* المرجعية الدينية ومخاطر الاستبداد ...
* وتلقى أردوغان اول نطحة عربية، و إسلاموية ... 
* أردوغان: العلمانية تضمن تدين الاشخاص. الدستور التركى يعرف العلمانية بأنها تتعامل مع افراد الشعب على مسافة متساوية من كل الأديان...
* الشتيمة من جوه المساجد ...
* المتهم بمحاولة اغتيال مبارك بأديس أبابا يترشح للانتخابات فى الأقصر... 
* "البناء والتنمية" يتفاوض مع المتهم باغتيال مبارك لترشيحه على قائمته... 
* صفوت حجازى: لن يكون على ارض مصر إلا شرع الله... 
* 
* ليه ترفض الجماعات الدينية المبادئ فوق الدستورية؟...
* 6 احزاب اسلامية تعلن تشكيل ائتلاف إسلامى للانتخابات البرلمانية...
* خلال المؤتمر الاول لحزب الفضيلة.. السلفيون يعلنون اتحادهم مع الإخوان لتطبيق الشريعة... 
* السلفيون بمصر يطلقون حزب سياسى...
* السلفيون والإخوان بمصر: امريكا الاسلامية قادمة وسيكون لنا خليفة...
* "حزب إسلامى" جديد يطالب بتطبيق الشريعة الاسلامية ... 
* ثقافة الدولة المدنية...
* مظاهره للمكفراتيه - فيديو ...
* "التجمع" يتهم الإخوان بالالتفاف على قانون الاحزاب ...
* 
* السلفيون يطالبو بتطبيق الشريعة ...
* ست مصرية وخايفة ...
* ماضى : الحكم بتأسيس "الوسط" احد ثمار الثورة...
* برنامج "الوسط"الجديد..ماذا تبقى من الحزب الاسلامي؟ ...
* ماضى : 8 احزاب لنشطاء مسيحيين فى مواجهة الإخوان والوسط والجماعة الاسلامية... 
* عبود الزمر يدعو لائتلاف حزبى فيه التيارات الاسلامية بعيدا عن الإخوان...
* عبود الزمر يعيد إحياء دولة الخلافة الاسلامية ...
* عمرو خالد: سأصوت بـ"لا" على التعديلات الدستورية ...
* احزاب جديدة ترفض تعديلات الدستور...
* دعاية على الفيس بوك تصف المعارضين للاستفتاء بـ "اعداء الاسلام" ... 
* من ثمار ثورة 25 يناير المذيعات المحجبات يعدن الى التلفزيون المصرى...
* "الصوفية" يهددون السلفيين بمظاهرة "مليونية" ضد هدم الاضرحة ...

تصنيف:احزاب دينيه فى مصر
تصنيف:ثورة مصر 2011